Jelu beambi ulih sebaka enggau kitai mensia
Tusun Ke-2 “EH ensepi diri tumu pagi tadi tang nyau limpang sebelah endur nya dia tadi, lalu ngabas kebun entekai Anak Menisia ba tisi jalai din tadi. Sigi nadai tentu menyana agi, abis dikerumbak orang. Salah bendar ulah ngayahka utai orang bakanya. Enti deka makai empa manah meh. Nadai orang sayau enti enda dibasau. Salah bendar pengawa masau utai baka nya. Isa enda minta makai utai ngagai orang ti empu iya. Bisi orang empu umai nya peda aku kindang-kindang, kinding-kinding nyau senapang lebuh aku nyenguk kia tadi, tang nasit bendar iya nadai meda aku. Ti iya meda endang sigi bebadi aku ditimbak iya. Tentu iya ngumbai aku datai kia laban deka ngayahka buah entekai iya ba umai dia. Kita engka enda kala kia kini. Tau ga enti deka ngabas lagi, engka agi bisi tau dikenyadi,” ku Rusa madah ngagai bala sida Landak enggau bala bukai.                      AKI LANDAK NIBAR JAKU Ninga nya Aki Landak lalu nyaut ,”Aku endang enda kala turun tunga kia, laban nemu orang empu umai nya mangah amat. Ukai mimit orang ke udah turun ngabas ngagai umai iya kia endang nadai ditemu pulai. Sida nya tak lesap ngapa nadai temu tunga. Tang tunga ngagai munggu sepiak nyin baru aku nemu, laban nya meh endur aku selalu turun begiga tang numbas pemayuh utai dia – semina madang lengkan aja ti mayuh bendar. Tang engka nadai entu mayuh orang begunaka iya, laban utai nya balat bendar begetah, ku Aki Landak. “Nasit endar lagi aku mai kami sebilik kia lagi,” ku iya bejaku dalam ati diri din. Enda mengat lama bekau nya, peda ringkap-ringkap tudah Tekura lalu dikentudika Pelanduk. Seduai iya Pelanduk endang enda nyebut nama pangan laban bisi perembian ‘Jui’. Sereta seduai datai ba midan nya, Kera lalu bejaku ngelaluka penatai seduai. “Akai-rai samba puas amat nganti seduai. Enti seduai nadai datai setengah jam agi, kami endang nadai nganti agi sereta lalu berengkah baum. Lapa seduai ngelaun nya datai deh samba?” ku Kera.                 NENGAH JALAI MUNTANG “Tumu bendar kami duai Jui angkat ari rumah pagi tadi, tang suah endar ngetu sebelah rantau jalai. Mansa rumah sebuah niki begerah madah awakka sama sampal nurun ngulu aum kitai tu. Enggai enda madah awakka sida sama datai laban nemu endang bisi pekara berat deka dikerandauka sereta dipejurai dalam aum tu. Kami duai nemu, semua raban bansa kitai ke di pulau tu enda tau enda datai magang – nya baru nyadi baum. Tu peda aku agi mayuh endar orang ke apin datai,” pia ku Tekura. “Ni jalai seduai tadi samba?” ku Kera nanya Pelanduk. “Kami duai tadi muntang nengah ulu sungai Siga Tebalang, laban ngulihka menua nya enda ampuh ai, engka hari ke tak ujan lebuh ke sebelah rantau jalai. Rindu endar meda rampa menua nya dia, rapas mata madang jagung Anak Mensia. Iya ga benung pemanah iya. Jagung ke dudi agi nya baru tau diayahka bala sida nembiak. Enti enggai nengah jalai melit tau muntang nengah jalai kami duai tu tadi. Tang enti kita nengah jalai nya anang enda bejimat laban mayuh amat Anak Mensia betekuir nyan sumpit dalam babas sebelah madang jagung sida. Pelaba kami duai endang bemalam dia laban peda kami duai endang tak chukup endar gamal perengka ke bisi dalam dunju sebelah nisi serarai umai sida. Enti siang hari anang nguji kia. Ukai main pemisi meh ipuh sumpit Anak Mensia,” ku Pelanduk. “Nya lah endang amat munyi ku nuan nya sambi. Ti bisi mata malam, kiruh jauh ngagai madang jaguh. Sebelah baruh rumah Anak Mensia bisi meh utai temu. Abis nadai tai manuk lintung tentu bisi. Laban sida endang nadai enda betupi manuk. Tak pemasuk nyawa agi ditanyaka, enti kempang ensuruk gelanggang manuk,” ku Kera nyaut Pelanduk ngena jalai ngelinyai. “Enda nemu meh, laban pengempang ati nya nitihka gaya utai ke deka diulihka kitai. Tang taja pia, bisi pan utai deka diulihka kitai, mayuh meh enda kempang ati – semina nyawa kerah-kerah ngapa,” ku Pelanduk nimbal jaku Kera. Bala sida jelu nya endang lalu besai sampal datai ti ngujungka aum sida lalu apin dipejaiaika sereta lalu enda ulih berandauka pasal bakani ngelaban Anak Mensia, kelebih agi nagang sida nya ari berimbaka kampung ti lalu mai penanggul laban ngerumbak alai bala sida diau ba pulau alai sida nya. Lalu lebuh ke nganti penatai bala bukai, bala ke udah datai endang udah bisi ngayanka bepechah penemu berengkah ari Ukui ti begama ngambi ulih ba tubuh indai Ringin, Kera ti ngelinyai Pelanduk enggau sekeda penyarut bukai. Udah berupai sida deka betapi enggau penusah besai, iya nya enda ulih beserakup laban kuing tuju penemu enda sama, endang sama sebaka enggau kitai mensia mega. Oleh TELESA EMPERAN 
See author's posts
